S-184/2017

Mál þetta, sem þingfest var og dómtekið fimmtudaginn 2. nóvember sl., er höfðað með ákæru lögreglustjórans á Suðurlandi þann 28. september sl., á hendur T-kvk-þgf H-kvk-þgf, til heimilis að Smáratúni 12, Selfossi,

fyrir umferðarlagabrot

með því að hafa, miðvikudaginn 19. apríl 2017, ekið bifreiðinni [...] svipt ökurétti um bifreiðastæði við Engihjalla 8 í Kópavogi, óhæf til að stjórna bifreiðinni örugglega vegna áhrifa amfetamíns.

Teljast brot ákærðu varða við 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar og til að sæta sviptingu ökuréttar frá 12.02.2023 að telja samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar

Ákærða mætti ekki við þingfestingu málsins þrátt fyrir lögmæta birtingu ákæru þann 8. október sl., ásamt fyrirkalli þar sem þess var getið að málið kynni að verða dæmt að ákærðu fjarstaddri. Málið var því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að í blóði ákærðu hafi mælst amfetamín 1400 ng/ml. Um málavexti að öðru leyti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði hefur ákærða tvisvar sinnum áður sætt refsingu. Þann 22. júní 2016 var ákærða meðal annars fundinn sek um akstur undir áhrifum fíkniefna og henni gerð sekt, auk þess sem hún var svipt ökurétti tímabundið. Þann 29. mars sl., var ákærða meðal annars fundinn sek um fíkniefnalagabrot, akstur undir áhrifum fíkniefna og akstur svipt ökurétti. Var þar að hluta til um að ræða hegningarauka við fyrrgreindan dóm, en að hluta um ítrekuð brot gegn 45. gr. a umferðarlaga nr. 50/1987. Var ákærða þá dæmd til að sæta fangelsi í 60 daga, en fullnustu 30 daga refsingarinnar var frestað skilorðsbundið til tveggja ára. Var ákærða þá og svipt ökurétti tímabundið. Að framangreindu virtu telst fíkniefnaakstur ákærðu nú ítrekaður öðru sinni. Þá hefur ákærða með broti því sem lýst er í ákæru rofið skilorð síðastgreinds dóms og ber að dæma upp framangreinda refsingu og ákveða refsingu í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærðu er hæfilega ákveðin fangelsi í 60. Að virtum atvikum máls og að teknu tilliti til sakaferils ákærðu, þykir rétt að fresta fullnustu 30 daga refsingarinnar og skal hún falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að svipta ákærðu ökurétti ævilangt. Eru því ekki efni til að ákveða upphafstíma sviptingarinnar.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 87.014 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, T-kvk-nf H-kvk-nf, sæti fangelsi í 60 daga, en fresta skal fullnustu 30 daga refsingarinnar og skal sá hluti hennar falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum.

Ákærða er svipt ökurétti ævilangt.

Ákærði greiði allan sakarkostnað, 87.014 krónur.

S-kvk-nf I-kvk-nf.